A Lidia

Opera letiaia in zeneise de Nicolin Baçigalô, da Orazio, Odi, Libro I, Ode XXV.

 A Lidia 
Zà i battosammi a-i tò barcoin serræ
piccando fan do fô meno do bello,
né te fan ciù addesciâ da l'anscetæ
fando o bordello!

E a pòrta ch'a l'ëa continuamente
arvi e særa in scê mappe à sbattaggiâ,
ghe piaxe de pösâse in sciô battente
sensa mesciâ.

E zà ti senti meno o tò galante
vegnîte à sbraggiâ sotto do barcon,
ne-e neutte longhe: Lidia, perdiesante,
ti dòrmi ancon?

Vegia e sola, accocciâ int'un caroggin,
espòsta à l'ægua e a-o sbattaggiâ do vento,
ti ti sìi sensa effetto a-i libertin
pe tiâli drento;

e un feugo de libìdine rientrâ
che o l'infuria e cavalle in via d'amô,
o tò cheu de marsumme o l'açendià,
e co-o bruxô

de vedde che l'allegra zoventù
a s'adòrna de lélloa e de mortin,
e e feugge vege che no sèrvan ciù
a-e dà a-o spassin. 

Categorîa:Conponiménti in lìgure